વિધાનસભાની ચૂંટણી પહેલા પાસના અનેક લોકો ભાજપમાં ગયા કે હાર્દિકને છોડી ગયા તેમાં દિનેશ બાંભણિયાનો પણ સમાવેશ થતો હતો. તેમણે હાર્દિકને પત્રમાં લખ્યું છે કે, આ કાર્યક્રમમાં ભાગ લેવા અમે આવી રહ્યા હતા પરંતુ જાણવા મળ્યું કે પાટીદાર સંસ્થાઓ, સરદાર પટેલ ગ્રૂપ કે શહીદ પરિવારોને આમંત્રણ નથી અપાયું તેથી તેમાં હવે ભાગ લઇ રહ્યા નથી. કોંગ્રેસને ૨૦૧૫માં સહકાર આપ્યો હતો અને ૨૦૧૭ની વિધાનસભાની ચૂંટણી વખતે ઓબીસીમાં સમાવેશની વાત કોંગ્રેસે સ્વીકારી ન હતી તો પણ હાર્દિકે ઘણા સમાજના આગેવાનો અને આંદોલનકારીઓની પરવા કર્યા વિના કોંગ્રેસને ખુલ્લુ સમર્થન જાહેર કરી દીધું હતું ત્યારે હવે કોંગ્રેસે મંચ પરથી ઓબીસી ક્વોટામાં અનામત આપીશું તેવી જાહેરાત કરવી જોઇએ. જે પક્ષ અનામતની વાત કરે તેને જ સમર્થન આપવું જોઇએ.